הוועדה המיוחדת לדיון בהצעת חוק הסדרת השימוש בקנאביס למטרות רפואיות, התשפ"ב-2021 (פ/2245/24), כנסת 24, פרוטוקול מספר 21, 2022-02-24 08:30

שרן השכל: אנחנו דנים בפרק אריזה וסימון.

שרן השכל: דנו בסעיף 18 ואנחנו עכשיו בסעיף 19 עד סעיף 22.

שרן השכל: ענת, היועצת המשפטית, אם תוכלי להקריא לנו.

ענת מימון: כן.

ענת מימון: לגבי סעיף 18 אני רוצה להגיד מה הנוסח שנסגר בישיבה הקודמת.

ענת מימון: 18.

ענת מימון: אריזה של קנאביס אריזה של מוצר קנאביס לצרכים רפואיים תיעשה באתר הייצור ובתנאים נאותים.

ענת מימון: אנחנו לא גורעים מהאפשרות לארוז בגידול.

ענת מימון: 19.

ענת מימון: סימון מוצרי קנאביס

ענת מימון: מוצרים המכילים מינונים שונים של ריכוז חומר פעיל, ימותגו וישווקו באופן שונה ז המזה על מנת למנוע הטעיה של הצרכן.

שרן השכל: מי שלא מכיר, זה הסטופר שלי.

שרן השכל: לכל דובר יהיו שתי דקות על מנת שנספיק לעמוד בזמנים.

שרן השכל: אם גורמים מקצועיים יצטרכו עוד זמן, כמובן שניתן הארכות מסוימות אבל קחו זאת בחשבון.

שרן השכל: משרד הבריאות, לעניין סעיף 19.

יובל לנדשפט: אנחנו מגיעים מישיבה עם המנכ"ל, צוות השר ואחרים, ואנחנו מתנצלים על האיחור.

יובל לנדשפט: אנחנו מתנגדים לחלוטין מטעמים של בריאות הציבור.

יובל לנדשפט: אנחנו לא יודעים לחתום מבחינת בטיחות על רמות THC או CBD לא מוגבלות.

יובל לנדשפט: המנכ"ל, צוות השר, כל גורמי האיכות במשרד ובכלל זה אגף הרוקחות וכולם מתנגדים לחלוטין.

יובל לנדשפט: זה המסר שיש לי להעביר.

שרן השכל: לעניין ה-CBD?

יובל לנדשפט: לא.

יובל לנדשפט: לעניין הרמה הבלתי מוגבלת של רמות THC ו-CBD.

יובל לנדשפט: אין שום אווידנס בייס מדיסין שזה לא מזיק.

יובל לנדשפט: קודם כל צריך בטיחות ואחר כך יעילות.

יובל לנדשפט: אין לזה שום הוכחה בטיחותית.

יובל לנדשפט: נהפוך הוא.

רננה מיסקין: בהמשך למה שיובל אמר.

רננה מיסקין: הבעיה מבחינתנו היא במוצרים מוגמרים.

רננה מיסקין: לעניין הייצור, אם רוצים לעשות ריכוז ואחר כך לדלל אותו, זה לא המניעה.

רננה מיסקין: המניעה מבחינתנו היא במוצרים המוגמרים.

רננה מיסקין: כמו שיובל אמר, גם ציינו את זה בדיונים קודמים, הבטיחות והיעילות הם העניין הדרמטי.

רננה מיסקין: חשוב לומר, כמו שאמרנו, שמוצרים שמראים בטיחות ויעילות, ואנחנו יודעים את ההשפעה שלהם – לא רק האם הם בטוחים אלא גם מה ההשפעה שלהם וההיתכנות שלה – אנחנו נאשר אותם.

רננה מיסקין: זה לא העניין.

רננה מיסקין: העניין הוא שבאמת אנחנו לא יכולים לחתום על כל כמות וכל ריכוז של חומרים.

שרן השכל: למיטב הבנתנו יש מוצרים שנעשים בשמן שהוא שמן עשיר ב-THC לטובת מטופלים חולי סרטן.

שרן השכל: כאשר רמת ה-THC למעשה מוגבלת, הם נדרשים להרבה יותר תוצרת על מנת לייצר את אותו שמן מאשר כמות קטנה בה הם יכולים להשתמש על מנת לייצר את השמן הזה.

שרן השכל: באותו מצב, גם ילדים חולים אפילפטיים, במקום לקחת שש טיפות מתוך הבקבוק, אם יש ריכוז חומרים יותר גבוה, הם יוכלו לקחת שתי טיפות או אפילו טיפה אחת.

שרן השכל: לכן אנחנו כן רוצים לאפשר לתעשייה את השימוש בכמויות גבוהות יותר, בין אם זה גם לחסוך עלויות.

יובל לנדשפט: משרד הבריאות יאשר לתעשייה כל דבר ובלבד שיוכח בטיחות ויעילות.

יובל לנדשפט: בנושא הזה, במיוחד בטיחות.

יובל לנדשפט: אני חוזר ואומר זאת.

יובל לנדשפט: יתר על כן, לנושא הילדים האפילפטיים שניגע בו גם אחר כך, יש דיון גם עם האיגודים המקצועיים.

שרן השכל: היום יש להם הגבלה.

יובל לנדשפט: תכף נדבר על זה.

שרן השכל: היום אתם מגבילים את הגידול.

קריאה: ב-GMP.

שרן השכל: ב-GMP אתם היום מגבילים את כמות ה-THC שאפשר לגדל.

יובל לנדשפט: היום יש קטגוריה, יש שלוש קבוצות - T גבוה, C גבוה וממוצע ובאחת מהם, ב-C גבוה יש קטגוריה שמגיעים אליה עד ל-C ברמה של 30.

יובל לנדשפט: אין שום אווידנס של ריכוז מעל זה.

יובל לנדשפט: אין.

יובל לנדשפט: יתרה מכך, בוועדת שמר עלו עדויות שריכוזים כאלה מסבים נזק.

יובל לנדשפט: משרד הבריאות לא יכול להסכים לכך.

יובל לנדשפט: אני חוזר ואומר בשפה מאוד מפורשת את מה שנאמר.

יובל לנדשפט: שנית.

יובל לנדשפט: לגבי אותו שמן שנקרא לו בשם ריק סימפסון.

יובל לנדשפט: אני מציע שנשאל כאן או נעלה את פרופסור דדי מאירי שפגש את ריק סימפסון - אני אישית פגשתי אותו בעבר - וקיבלנו את הפרוטוקול שלו.

יובל לנדשפט: נכון, יש אמירות ששמן ריק סימפסון מרפא סרטן.

יובל לנדשפט: אמירות.

יובל לנדשפט: לנו כמשרד הבריאות – ואני שוב חוזר על העמדה המקצועית שלנו – אין שום אווידנס בייס.

יובל לנדשפט: אני מציע להעלות את דדי מאירי שגם דיבר עם ריק סימפסון בעצמו ומתי שהוא חקר את זה.

יובל לנדשפט: לכן למוצרים, בטח בריכוז כזה של מעל 85 אחוזים THC או ריכוז סך הכול קנובינואידים, משרד הבריאות מתנגד בתוקף.

יובל לנדשפט: מצד שני אני חשוב שנשמח מאוד שייערך מחקר מסודר בנושא הזה של ריק סימפסון.

יובל לנדשפט: ניסינו להניע אותו ביק"ר כמה פעמים.

יובל לנדשפט: אישית אני מאוד מאוד רוצה לבחון את הנקודה הזאת גם לאור מה שהיה.

יובל לנדשפט: באמת מאוד מאוד רוצה אבל עד כה זה לא הסתייע.

יובל לנדשפט: אני חייב לחזור ולומר שמבחינתנו זה קו אדום.

שרן השכל: הבנו.

שרן השכל: משרד המשפטים..

עילם שניר: שתי הערות בהקשר של הסעיף הזה.

עילם שניר: הסעיף מדבר על סימון מוצרי קנאביס ואתם מדברים על הוראה נורמטיבית לגבי חומרים במוצר עצמו ולא לגבי הסימון.

עילם שניר: אם כן, לא כל כך ברור לי ההקשר של הסעיף בפרק.

ענת מימון: נשנה את הכותרת.

עילם שניר: דבר שני.

עילם שניר: יש כאן שאלה גם למשרד הבריאות.

עילם שניר: לצורך העניין, במסגרת המדקליזציה של הדברים, הציבור צריך לדעת מה יש במוצר.

שרן השכל: הוא ידע.

שרן השכל: פשוט היום הוא מגביל את הכמות של ה-THC שמותרת בגידול.

יובל לנדשפט: בגידול, לא.

יובל לנדשפט: בגידול אפשר לגדל כל זן, כל סוג.

יובל לנדשפט: גם בייצור השמן מייצרים קרוד.

יובל לנדשפט: קרוד, לוקחים את התפרחות, מייצרים שמן מרוכז מאוד, מעל 90 אחוזים, תלוי בשיטה, אם עושים את זה על ידי מיצוי.

יובל לנדשפט: מייצרים שמן בריכוז גבוה אותו מוהלים לריכוזים.

עילם שניר: אני מפריד בין השאלה מה הריכוז המסוכן או לא מסוכן ואת זה יובל ואנשי המקצוע יאמרו.

עילם שניר: אנחנו מדברים כאן על פרק סימון ומסמנים מוצר שיש בו חומר מסוכן.

עילם שניר: יכול להיות שמגבילים או לא מגבילים, זאת שאלה נפרדת אבל צריך שבמוצר, כמו שבתרופות לצורך העניין או בדברים דומים, יהיה ברור ושהציבור לא יוטעה.

ענת מימון: זה כל מקרה נמצא בתוספת השישית ונגיע לזה, לסימון של הריכוז המדויק.

ניר יופטרו: בוקר טוב, תודה.

ניר יופטרו: כמה שאלות דווקא למשרד הבריאות.

ניר יופטרו: אנחנו רואים בטיפול בילדים אפילפטיים למשל שילדים לוקחים שמונה טיפות או שבע טיפות במנה שלוש פעמים ביום.

ניר יופטרו: אנחנו מבקשים שתהיה להורים האפשרות לתת לילד טיפה אחת.

ניר יופטרו: בואו נעשה את החישוב שאנחנו רואים אותו, שהוא בערך 160, 140 מיליגרם למנה לילד וניתן את הריכוז שמותאם לטיפה אחת.

ניר יופטרו: זאת אומרת, גם נוכל לייצר מעל 10 מיליגרם וגם נוכל להעלות לריכוז של בסביבות 42, משהו כזה.

ניר יופטרו: אנחנו לא מבקשים כאן עכשיו ריק סימפסון.

ניר יופטרו: ריק סימפסון, בסדר כולם יודים מה דעתי על הנושא, כולם יודעים מה פועלי בנושא ואני לא אשים את זה כרגע על השולחן.

ניר יופטרו: מה שכן, עטי אידוי שהם יותר בריאים, אנחנו לא רוצים לקבל את המסה הביולוגית, את המסה הצמחית, תנו לנו כמו שיש בכל העולם עטי אידוי.

ניר יופטרו: נכון, בארצות הברית היה קייס סטאדי על כך שיש מתכות רעילות בעטי האידוי.

יובל לנדשפט: לא, זה לא היה.

ניר יופטרו: אינפקסיה מייצרת אותם לחוץ לארץ.

ניר יופטרו: יש היום בארץ שמן, שלושה שמנים שהם מגיעים עם מתנול.

ניר יופטרו: הם מדוללים באתנול.

ניר יופטרו: אני בבית שם אותם על השולחן, מחכה יומיים, האתנול מתאדה לחלוטין וקיבלתי שמן 2,400 מיליגרם של חומרים פעילים.

ניר יופטרו: אז אני פשוט יכול לשים אותו בעט אידוי ולאדות אותו.

ניר יופטרו: אם זה קיים, מה ההבדל?

יובל לנדשפט: אני אסביר.

יובל לנדשפט: מה שמר יופטרו מתאר, זה קייס סטאדי.

יובל לנדשפט: הרפואה המודרנית לא מבוססת על קייס סטאדי.

יובל לנדשפט: היא מבוססת על אווידנס בייס מדיסין.

יובל לנדשפט: אווידנס, זה לאחר שיש צבר של עדויות שנבחן מקצועית בלי הטיות, כמובן מול קבוצת ביקורת, מה שנקרא דאבל בליינד.

יובל לנדשפט: יש דרכים מקובלות – דיברנו עליהן בפרק המחקר – איך עושים מחקר על מנת שמשהו באמת נכון.

יובל לנדשפט: קודם כל בטוח.

יובל לנדשפט: אין שום עדויות.

יובל לנדשפט: דבר שני.

יובל לנדשפט: מבחינת פרמה קוקנטיקה – למי שהוא מבת ים כמוני, זה התנהגות החומר הפעיל בגוף לאחר שהוא נצרך.

יובל לנדשפט: דבר שלישי.

יובל לנדשפט: ניתן לרכז תרופה ולתת כמה פעמים ביום.

יובל לנדשפט: לא תמיד זה מגיע לריכוז המקסימלי בדם.

יובל לנדשפט: אמרנו גם למי שרוצה לחקור – אם אתם זוכרים עת דיברנו כאן עם מיקי ועם פפו – על ניסוי ה-PK.

יובל לנדשפט: זה ניסוי פרמה קוקנטיקה על מנת למנוע את אפקט שיני המסור.

יובל לנדשפט: לא תמיד הריכוז של משהו הוא טוב כי נותנים משהו, הריכוז בדם עולה, לא תמיד אנחנו יודעים אם לגוף יש יכולת ספיגה או שהוא פשוט מפנה חלק כעודפים גם לגוף.

יובל לנדשפט: איך בודקים את זה?

יובל לנדשפט: גם לצורך בטיחות אבל בוודאי גם לצורך יעילות, לא על ידי מקרה אחד או שניים אלא על ידי מחקר EBN.

יובל לנדשפט: דרך אגב, כנ"ל לגבי ריק סימפסון.

יובל לנדשפט: לא רוצה להגיד מאתגר כי אנחנו רוצים את זה אבל אם יימצא תקציב, בכלל לא גדול, נוכל לעשות את המחקר בשני הדברים, מחקר על השגת EBN שהוא לא ארוך.

יובל לנדשפט: בתוך חצי שנה ניתן לסיים מחקר להשגת EBN בדיוק כמו שהיה עת עדי ארן עשה את המחקר שלו בילדים אוטיסטים.

יובל לנדשפט: בדיוק אותו הדבר.

יובל לנדשפט: האיגודים המקצועיים לא רצו.

יובל לנדשפט: אנחנו לא נוכל להתקדם בלי האיגודים המקצועיים ואיגודים מקצועיים צריכים EBN.

יובל לנדשפט: לכן, אם יינתן מחקר אפשר לסיים אותו בתוך הליך קצר מאוד ולתת תשובה לשתי השאלות המעניינות מאוד האלה, האם כן, כי משרד הבריאות, על סמך עדויות של קייס סטאדי, לא יכול לקבוע מדיניות.

שרן השכל: אני רוצה בכל זאת שתלכו לקראתנו.

שרן השכל: דיברנו על זה גם לפני כן.

שרן השכל: גם בעניין של תפרחות ושמנים, הוכחה יעילותם ובטיחותם בכל מקום אחר.

שרן השכל: אתם כל פעם מנופפים ביעילות ובטיחות.

שרן השכל: כל הנושא הזה של קנאביס, לא כולו מושתת על יעילות ובטיחות.

יובל לנדשפט: משרד הבריאות לקח החלטה.

שרן השכל: ברור לי שאתם יושבים ובסופו של דבר מה שחשוב לכם זה בריאות הציבור.

שרן השכל: אבל גם יושבים כאן מהצד השני של השולחן אנשים שטיפלו בלא מעט חולי סרטן באמצעים שלא הוכחו והצליחו להאריך חיים של בני אדם בניגוד לכל עמדה מקצועית בריאותית.

יובל לנדשפט: אני מבקש למחוק מהפרוטוקול את הטיפול הרפואי.

יובל לנדשפט: במדינה יש חוק ואני מבקש שהטיפול הרפואי יהיה על פי חוק ועל ידי מי שהוכשר לכך.

יובל לנדשפט: מעבר לכך, לא להתחיל להיכנס לפינות.

שרן השכל: אנחנו מבקשים שלפחות הוא לא יוגבל.

שרן השכל: שהגידול עצמו לא יוגבל.

שרן השכל: אם אתם אומרים שהוא לא מוגבל, אז הוא לא מוגבל.

יובל לנדשפט: הייצור לא מוגבל.

שרן השכל: נרשום שהגידול הוא לא מוגבל.

יובל לנדשפט: הייצור לא מוגבל.

שרן השכל: בייצור להשאיר רק של 30.

שרן השכל: להעלות אותו מ-28 ל-30 על מנת לאפשר שגם מוצרים משמנים יהיו יותר.

אביחי ויקטור סמילה: היום תפרחות לא ניתנות לאריזה ב-26 אחוזים.

אביחי ויקטור סמילה: 24, 28, זה המקסימום.

יובל לנדשפט: מותר עד 28.

שרן השכל: אם זה מותר, אני מבקשת שגם כאן יהיה כתוב שזה מותר, כדי להבהיר את זה.

יובל לנדשפט: אנחנו נבחן את זה.

שרן השכל: תרשמי רק בגידול ותרשמי בינתיים בייצור 30.

שרן השכל: אנחנו נדבר על זה לאחר מכן.

יובל לנדשפט: אני חייב לומר משהו.

יובל לנדשפט: ה-CBD שנחשב כחומר באמת לכאורה בטוח, נצברו עדויות – שמענו בוועדה, אנחנו מחכים שהדוח יאושר לפרסום כולל המסקנות שלו – שבריכוזים גבוהים הוא גורם נזק.

יובל לנדשפט: היו עדויות, כולל מחקרים שבריכוזים גבוהים הוא גורם נזק.

שרן השכל: השאלה אם אלה עדויות או מחקרים.

יובל לנדשפט: מחקרים.

יובל לנדשפט: אני מדבר רק על מחקרים.

אביחי ויקטור סמילה: אנחנו נשמח לקבל אותם.

אביחי ויקטור סמילה: איפה יש מחקר כזה?

אביחי ויקטור סמילה: ה-FDA אומר בדיוק הפוך ממך.

אביחי ויקטור סמילה: גם באתר שלו.

יובל לנדשפט: היות ואנחנו היינו גם ב-FDA וישבנו איתם, וה-FDA בכלל לא מכניס את הקנאביס, אנחנו יודעים את עמדת ה-FDA, לא נעלה את זה כאן.

שרן השכל: אני סוגרת את זה.

שרן השכל: נתקדם לסעיף 20.

ענת מימון: 20.

ענת מימון: סימון אריזת מוצר קנאביס

ענת מימון: שר הבריאות, באישור ועדת בריאות של הכנסת רשאי, בצו, לשנות את התוספת השישית – כאן לבקשת חברי הועדה נוסף ההמשך - ובלבד שכניסת הצו לתוקף תהיה לאחר שלושה חודשים לחות מיום אישור הצו.

ענת מימון: זאת כדי שתהיה איזושהי יציבות בנושא.

ענת מימון: זה משהו שצריך לבחון.

ענת מימון: את רוצה שנעבור לתוספת השישית ונקריא אותה?

שרן השכל: כן.

ענת מימון: בעמוד 24, התוספת השישית.

ענת מימון: זה מפרט מה מופיע על גבי האריזה של מוצר קנאביס.

ענת מימון: תוספת שישית (סעיף 20 לעניין סימון אריזת מוצר קנאגביס)

ענת מימון: ריכוזם המדויק של החומרים הפעילים THC,CBD , CBN , CBG, CBC .

ענת מימון: הימצאותם של שאריות מתכות כבדות.

ענת מימון: שילובם של חומרים זרים כלשהם בעיבוד התוצרת (כגון חומרים ממיסים למיצוי שמן או למהילתו, וכיוצא באלו(.

ענת מימון: סמליל מתאים, המעיד על חשיפתו של המוצר לקרינה ו/או הליכי פסטור, באם נחשף לכאלו.

ענת מימון: פסקה (9), הערה של משרד המשפטים, לציין גם את שם היצרן ופרטי ההתקשרות אתו כדי שאפשר יהיה לדווח על איזה שהן תופעות או בכלל.

ענת מימון: אלה הפרטים וזה סעיף 20.

ענת מימון: אפשר לשמוע הערות לסעיף ולתוספת.

שרן השכל: משרד הבריאות.

יובל לנדשפט: לגבי שם היצרן ופרטי ההתקשרות.

יובל לנדשפט: חובה, ואני חושב שניתן להרחיב את זה.

יובל לנדשפט: דבר שני.

יובל לנדשפט: אנחנו הוצאנו גם הוראת מנהל שמחייבת QR קוד סמליל שדרכו יוכלו להיכנס אל תעודת האצווה כדי לראות הרבה יותר ממה שמפורט כאן.

ענת מימון: זה בנוסף.

ענת מימון: זה לא גורע.

יובל לנדשפט: בנוסף.

יובל לנדשפט: לא גורע.

יובל לנדשפט: יש כאן הוראות מנהל שאנחנו הוצאנו.

ענת מימון: למה מפנה ה-QR בכל מוצר?

יובל לנדשפט: אל תעודת האצווה.

אביחי ויקטור סמילה: הוא מפנה לאתר של החברה ואתה צריך להתחיל לחפש.

יובל לנדשפט: קוד QR.

יובל לנדשפט: בתעודת האצווה כתוב מתי הקנאביס גודל וזה חשוב מאוד למטופלים.

יובל לנדשפט: מתי הוא נקצר.

יובל לנדשפט: אנחנו כבר היום יודעים שגודל ונקצר והוא ממתין שנה למטופל.

יובל לנדשפט: זכותו לבחור מתי ירצה להשתמש בקנאביס.

יובל לנדשפט: הנחיות לגבי סימון.

יובל לנדשפט: אנחנו הוספנו רשימה של סמלילים.

יובל לנדשפט: עוד מעט אני אעביר לכם את הוראות המנהל.

יובל לנדשפט: באופן ברור, בלי שמטופל יצטרך לקרוא את כל האותיות הקטנות האלה, גם יש גבול לכמה מקום יש על האריזה, איך ניתן לסמל את הכול בסמלילים.

יובל לנדשפט: הסמלילים האלה תוקפו כבר.

יובל לנדשפט: גם בלאומית הפכו לשפה, גם של הורדת עומס מיקרוביאלי וכל הדברים האלה.

יובל לנדשפט: אם כן, אמרנו גם QR קוד, גם סמלילים ואם תרצו גם בכתב.

ענת מימון: סמליל שאומר על שאריות חומרי הדברה.

ענת מימון: יודעים גם ריכוזים לפי הסמליל או הסמליל רק אומר?

יובל לנדשפט: לא.

יובל לנדשפט: ריכוזים של חומרי הדברה אין.

יובל לנדשפט: בתעודת האצווה חובה לבדוק שאריות של חומרי הדברה.

יובל לנדשפט: אם יש שארית מעל הסף שהוא סף הבטיחות שאנחנו יודעים, אסור להוציא את האצווה.

יובל לנדשפט: האצווה פסולה.

יובל לנדשפט: אי אפשר לסמן ריכוזים של חומרי הדברה כי הרי בודקים שאריות של חומרי הדברה.

יובל לנדשפט: שאריות של חומרי הדברה בהתאם לסף שהוא סף נמוך מאוד שנקבע.

יובל לנדשפט: כל עוד זה מתחתיו, בסדר.

יובל לנדשפט: אם רוצים, זה מצוין בתעודת האצווה.

יובל לנדשפט: תעודת האצווה, כל הדברים האלה שמחפשים – חומרים שארתיים, גורמי זיהום מיקרוביאליים – זה המון, המון, המון.

יובל לנדשפט: אין מקום.

שרן השכל: שם, טלפון, QR, סמלילים.

יובל לנדשפט: כן.

יובל לנדשפט: וברשימת הקנבינואידים בעבר חייבנו כבר למדוד לא רק אותם אלא 11 אחרים.

יובל לנדשפט: כל אלה, ובכללם עוד מספר קנבינואידים.

יובל לנדשפט: אני חושב שזה כבר מתקיים והעוסקים עושים את זה ומחויבים בזה.

יובל לנדשפט: אין מקום להקל.

יובל לנדשפט: זה היה לאור בקשה ממטופלים.

יובל לנדשפט: בנוסף, דבר אחרון - טרפן.

יובל לנדשפט: טרפנים הם חומרים נדיפים.

יובל לנדשפט: טרפנים, אני לא חושב שקיימת היום היכולת.

יובל לנדשפט: ראשית, זה ישית עלויות נוספות גבוהות מאוד.

יובל לנדשפט: שנית, את אותם סטנדרטים – חומרים שיש להם סטנדרט בין-לאומי לקביעת הריכוז של הטרפנים – יהיה קשה מאוד לרכז אותם.

יובל לנדשפט: שלישית, יש חברות שמוסיפות טרפנים, שמורידות טרפנים, ואני חושב שכאן צריך לשאול גם את התעשיינים מה עמדתם.

יובל לנדשפט: נראה לי שזה ישית כאן עלויות כבדות מאוד על משהו שהוא כמעט בלתי אפשרי.

קריאה: ברור שלא.

יובל לנדשפט: נמצאת אתנו אלה ואני מבקש לאפשר לה להתייחס.

שרן השכל: ברוכה הבאה לוועדה.

אלה אהרון: הניסוח של הפסקאות כאן הוא לא נכון.

אלה אהרון: אני אתן דוגמה.

אלה אהרון: "שילובם של חומרים זרים כלשהם בעיבוד התוצרת".

אלה אהרון: אלה לא חומרים זרים.

אלה אהרון: צריך להשתמש בשפה המקצועית שכתובה בנוהל.

אלה אהרון: חומרים זרים, מדובר כאן על חומרי עזר ולא על חומרים זרים.

אלה אהרון: זה נכון להרבה סעיפים שצריך להשתמש בשפה המקצועית שכתובה כי אחרת זה מאבד את המשמעות.

שרן השכל: אין בעיה.

שרן השכל: תתקנו.

שרן השכל: תנו לנו את ההערות.

אלה אהרון: סמלילים.

אלה אהרון: הסמלילים לא נועדו רק לומר על פסטור כמו שיובל אמר אלא הם נועדו גם לומר על חומרי הדברה.

אלה אהרון: צריך לדייק כי אחרת זה מאבד את המשמעות.

שרן השכל: אבל הם נדרשים לציין כאן את חומר ההדברה.

אלה אהרון: כל אצווה יכולה להיות עם חומרי הדברה שונים, ריכוזים שונים, ומה שחשוב זה שעל אריות חומרי ההדברה הם מדווחים והם צריכים לעמוד בסף הקבלה.

ניר יופטרו: את כל שאלות חומרי ההדברה אפשר להוציא מהמגדלים ואין בעיה.

ניר יופטרו: שימו את זה ב-QR.

ניר יופטרו: לא צריך את זה על האריזה.

ניר יופטרו: אתם יודעים בדיוק עם מה מרססים.

יובל לנדשפט: בסדר גמור.

ניר יופטרו: בקשר ל-טרפנים.

ניר יופטרו: אם אתם לא רוצים שיפרסמו אותם, שיפרטו לנו מה הם ובכלל מה זה, כי גם בנוהל 154 וגם בנוהל 152 הם לא מוזכרים, למעט במשפט אחד האומר שאלה חומרים שפעילותם אינה ידועה – יפסיקו לפרסם את זה, יפסיקו לדבר על זה, יפסיקו לשים לנו כל מיני שמות על האריזות ולומר לנו שיש 32 אחוזים, יש 23 אחוזים.

ניר יופטרו: אני לא יודע מה זה בטקרופילן ואני לא יודע מה זה מריצן.

ניר יופטרו: אם כן, שירד ושלא יפורסם.

ניר יופטרו: מצד שני אני שואל.

ניר יופטרו: כשאני מגיע לבית המרקחת ואני קונה בקטגוריית T 20 אינדיקה ויש לי למשל שני זנים של אותה חברה, מה ההבדל ביניהם?

ניר יופטרו: מישהו יודע לומר לנו מה ההבדל בין המוצרים?

ניר יופטרו: אתם מדברים כאן על בטיחות ויעילות אבל מה ההבדל בין T 20 אינדיקה ל-T 20 אינדיקה?

ניר יופטרו: הרוקח לא יודע מה להגיד לי.

יובל לנדשפט: אני אסביר.

יובל לנדשפט: ניר, יש צדק גדול במה שאתה אומר.

יובל לנדשפט: אומר ניר שמחייבים את העוסקים לשים על האריזה סימנים בהם למטופלים יהיה יותר מידע על מה הם מקבלים.

יובל לנדשפט: זאת אומרת, הרבה מאוד קנבינואידים, איזה תהליכים עבר הקנאביס וכיוצא בזה, ותכף אני אתן לכם את הוראות המנהל, אבל למה מוסיפים על זה וכותבים דברים שלא יודעים מה הם עושים כמו טרפנים?

יובל לנדשפט: האם יש למישהו מידע EBM על פעילות של בטקריפלן, אלפינן?

שרן השכל: אני רוצה לשמוע את התעשייה.

יובל לנדשפט: אני אסיים.

יובל לנדשפט: לא אסרנו זאת כי חשבנו שיש בכך להביא מידע.

יובל לנדשפט: לא כל העוסקים בתעשייה עושים זאת.

יובל לנדשפט: חלקם מוסיפים.

יובל לנדשפט: דרך אגב, זה מתקשר לשאלה למה לכתוב את שם הזן כי הרי אמרנו שזה משהו מסחרי, אז בואו נכתוב רק את הריכוזים.

שרן השכל: ריכוזים וגנטיקה.

יובל לנדשפט: אנחנו שקופים בעניין.

יעל שכטר סיטמן: תבינו שבאריזה אין מקום בלתי נגמר.

יעל שכטר סיטמן: כמות המידע שאתם מבקשים היא יוצרת עומס אדיר על האריזה ועל קו הייצור.

יעל שכטר סיטמן: אנחנו לא חושבים שיש צורך בכל הדברים האלה שיהיו על האריזה כי זה סתם יטעה את המטופלים.

יעל שכטר סיטמן: אנחנו כן מסכימים שצריך את ה-QR שיפנה לכל מה שקשור לאצווה.

יעל שכטר סיטמן: אני כן רוצה לומר דבר נוסף.

יעל שכטר סיטמן: אנחנו מבקשים למחוק את התוספת השישית.

יעל שכטר סיטמן: אלה פרטים מורכבים מדי לחקיקה.

יעל שכטר סיטמן: צריכה להיות הפניה לנוהל שיאפשר גמישות מקצועית לשינויים.

יעל שכטר סיטמן: זה לא צריך להיות מקובע בחקיקה וזה יחסום אותנו לחלוטין.

יעל שכטר סיטמן: זה עוד דורש את אישור ועדת הכנסת, מה שאומר שלא יהיה שינוי.

יעל שכטר סיטמן: אם כן, אנחנו מבקשים לבטל את התוספת השישית כי צריך להפנות לנוהל.

יפעת קריב: אם אפשר להציג דוגמה שהבאתי אתי.

קריאה: הבאנו אריזה כדי שתראו את כמות המידע.

יפעת קריב: זאת האריזה של כל הקופסאות, של כל החברות.

יפעת קריב: תראו שבאמת אי אפשר לרשום.

ניר יופטרו: אנחנו לא מבקשים את כל זה על האריזות.

יפעת קריב: בכוונה הבאתי את הדוגמה ואני מאוד שמחה לראות כאן את טל ואת אלה כי הם בעצם קובעים מה אנחנו נכתוב על האריזות.

יפעת קריב: האריזה היום מפוצצת כולל העלון שנמצא בפנים.

יפעת קריב: אין מקום להוסיף.

יפעת קריב: עם הבקבוקון, אי אפשר להוסיף.

יפעת קריב: יאמרו הרוקחים שאין סיבה שהאריזה פלוס העלון יתפסו כל כך מקום.

יפעת קריב: תזכרו שזה בכספות ושמים גם אריזה כפולה כשאנחנו מדברים על התפרחות.

יפעת קריב: אנחנו מעמיסים היום יותר מדי מידע.

יפעת קריב: מצד שני, בתוך כל אתר חברה יש גם מידע גנרי וגם יש QR ואתם יכולים לראות שם את ה-QR שמפנה ישירות אל האצווה.

ניר יופטרו: לא נכון.

ניר יופטרו: זה לא מפנה ישירות אל האצווה.

ניר יופטרו: אני אפתח את ה-QR כאן ואני אראה לכם שזה לא מפנה ישירות לאצווה.

יפעת קריב: את זה אפשר לדייק.

יפעת קריב: את זה אפשר לבקש.

ניר יופטרו: ביקשנו מיליון פעמים.

יפעת קריב: בכל מקרה, ה-QR אמור להפנות ישירות.

יפעת קריב: הם לא צריכים לחפש את זה באתר החברה.

יפעת קריב: זאת דוגמה.

יפעת קריב: אתם גם יכולים להשאיר לכם את האריזה.

יפעת קריב: אנחנו יכולים לתת הרבה מאוד מידע באתר ולהוסיף כל מידע שאתם רוצים אבל לא על האריזה.

יפעת קריב: דבר שני.

יפעת קריב: אני מצטרפת לאמירה שזה לא יהיה בחקיקה ראשית כי אנחנו לא נוכל להתמודד עם זה.

יפעת קריב: יש כאן שינויים כל הזמן כי זאת תעשייה משתנה.

יפעת קריב: דבר שלישי ואחרון זה הנושא של ה-טרפנים.

יפעת קריב: לא להכניס כי זה ישית עלויות מאוד מאוד גבוהות על המטופלים והמטרה שלנו היא להוזיל עלויות.

שרן השכל: הצעה לעניין האריזה והתוספת השישית.

שרן השכל: מה שיהיה על האריזה, זה קודם כל סעיף 1 של הגנטיקה כדי שיהיה ברור.

שרן השכל: הריכוז המדויק של החומרים הפעילים והריכוז המדויק של הפיטוקנבידואידים.

קריאה: בלי ה-טרפנים?

שרן השכל: ה-טרפנים לא וגם לא לפרסם אותם משום שזה עלול ליצור פרסום מטעה.

שרן השכל: לוודא שלא מפרסמים אותם.

ניר יופטרו: המוצרים של בזלת שמעושרים ב-טרפנים, הם מועשרים בחומרים שפעילותם אינה ידועה בנוהל של משרד הבריאות.

ניר יופטרו: דיברנו על יעילות ובטיחות.

ניר יופטרו: אנחנו מבקשים שאם מדברים כאן על יעילות ועל בטיחות, שזה לא יהיה רק חד צדדי וחד ערכי.

שרן השכל: שהם לא יוכלו לפרסם את זה.

ניר יופטרו: שלא יוכלו לייצר את זה.

ניר יופטרו: אם אסור לייצר 30 אחוזים ואני יכול להראות לוועדה, ילדים שולחים לי ואומרים לי שהם לוקחים 20 טיפות במנה, אז אם אני לא יכול לתת לילדים 20 טיפות במנה כי אין יעילות ובטיחות – שגם אי אפשר יהיה לשווק שמן מועשר ב-טרפנים כי אין לזה יעילות ובטיחות.

ניר יופטרו: זה לא יכול להיות כל הזמן חד צדדי וחד ערכי.

ניר יופטרו: זה פשוט לא הגיוני.

ניר יופטרו: היכן שנוח למשרד הבריאות, תהיה יעילות ובטיחות והיכן שלא וזה טוב לתעשייה, המטופלים לא יודעים מה קורה.

ניר יופטרו: הרוקחים לא יודעים להסביר לי מה ההבדלים בין הדברים האלה.

שרן השכל: אני לא מבינה.

שרן השכל: אתם רוצים שה-טרפנים יהיו מפורסמים?

ניר יופטרו: אין לי בעיה שה-טרפנים יהיו מפורסמים.

ניר יופטרו: אני רוצה את זה כי אנחנו יודעים שזנים לימוניים מעוררים, זנים פירותיים עוזרים לבעיות עיכול.

ניר יופטרו: אלה דברים שידועים בכל העולם.

ניר יופטרו: הדעה הרווחת ב-90 אחוזים מהמשתמשים בקנאביס.

שרן השכל: אני מציעה שגם ה-טרפנים וגם הימצאות שאריות - - -

יובל לנדשפט: לא הימצאות טרפנים אלא תוספת.

יובל לנדשפט: לצמח עצמו יש טרפנים.

יובל לנדשפט: חבל להשית על מי שלא רוצה לתוסף אותם אל המוצר.

יובל לנדשפט: זה צורתו הטבעית של הצמח.

שרן השכל: מי שמוסיף טרפנים, לציין את זה ב-QR.

שרן השכל: גם את סעיף 4 ב-QR.

שרן השכל: גם את סעיף 5 ב-QR.

שרן השכל: גם את סעיף 6 ב-QR.

קריאה: ה-QR מפנה לתעודת אצווה ואין שם את כל הפרטים האלה.

ניר יופטרו: שיהיו.

שרן השכל: שיהיו שם.

ניר יופטרו: תוסיפו אותם.

ניר יופטרו: כל אתר משתמש איך שבא לו.

שרן השכל: חשש להימצאות אלרגנים, צריך להיות על גבי האריזה על מנת שאנשים עם אלרגיות ידעו כי הם לא יכולים להחזיר את המוצר לאחר מכן.

קריאה: יש לנו בצד את הסמליל המעיד על חשיפה לקרינה.

אביחי ויקטור סמילה: יש בעיה עם הסמלילים.

אביחי ויקטור סמילה: אתה הולך היום לסופר, אתה קונה בגט, תסתכלי על הסמליל.

אביחי ויקטור סמילה: איזה גודל באדום.

אביחי ויקטור סמילה: תסתכלי, וזה בגט בסופר.

אביחי ויקטור סמילה: אתה קונה שקית של קנאביס שאמורה להיות תרופה שלך, צמח שמרפא אותך, הסמליל בירוק, ריסוס כימי בירוק וירוק זה כבר מסמן טוב, ואתה צריך מיקרוסקופ, אם לא טלסקופ, כדי לראות את הסמליל, אם הוא מוקרן גמא, אם הוא מוקרן דלתא, אם זה זה או איזה משהו אחר.

אביחי ויקטור סמילה: קודם כל, הסמליל צריך להיות במקום כל הפרסומות והוא צריך להיות בגדול כדי שידעו מה יש כאן.

אביחי ויקטור סמילה: באדום.

אביחי ויקטור סמילה: לא בירוק.

ניר יופטרו: זה מטעה את הציבור.

שרן השכל: אני יכולה לראות את הסמלילים שלכם?

אביחי ויקטור סמילה: בקשר ל-QR, הוא שולח אותך לאתר.

אביחי ויקטור סמילה: הוא לא שולח לאצווה אלא לאתר.

שרן השכל: סרקנו כרגע את השמן ואכן זה מגיע לאצווה.

אביחי ויקטור סמילה: אולי אצלם אבל לא בחברות אחרות.

שרן השכל: המטרה היא שזה יהיה בצורה תקינה.

אביחי ויקטור סמילה: אני בדקתי.

אביחי ויקטור סמילה: אני בודק את כולם.

ניר יופטרו: שיהיה בצורה תקינה וברורה ושהריסוס הכימי וההקרנות גמא שמזיקות לצמח ב-23 אחוזים ירידה ב-טרפנים – יהיו באדום.

ניר יופטרו: לתעשייה זה נוח שזה לא יהיה.

שרן השכל: יש לנו את עניין הסמלילים.

שרן השכל: זה לא רק על חשיפת המוצר לקרינה.

שרן השכל: הסמליל המתאים בהתאם לטבלת הסמלילים.

שרן השכל: אם הם מוסיפים להם עכשיו נגיד עוד 5 סמלילים שונים, הם יצטרכו לזרוק את כל האריזות ולהחליף אותן.

שרן השכל: כל המטרה של העיגון בתוספת היא שצריך להודיע ולהתריע בפני אותם מפעלים 30 או 60 יום מראש כדי ולתת להם זמן התארגנות.

יובל לנדשפט: נותנים חצי שנה.

שרן השכל: שישה חודשים זמן התארגנות.

שרן השכל: כשמוציאים נוהל, אי אפשר להתריע בהבדל של שבוע-שבועיים.

שרן השכל: זה דורש זמן לייצר אריזות.

ענת מימון: נתנו שלושה חודשים.

יובל לנדשפט: עוד דבר ששכחנו ואני חושב שחובה להוסיף על גבי האריזה את זמן הקציר ואת זמן הייצור.

יובל לנדשפט: לא רק את זמן הייצור.

קריאה: איך תקיים את זה בייבוא?

שרן השכל: במה שאתם צריכים לעמוד באריזה, גם הייבוא יצטרך לעמוד בו.

יובל לנדשפט: היום חובה לציין רק ייצור.

יובל לנדשפט: פנו אלינו מטופלים ואמרו שמייצרים קנאביס, לפחות בחוץ לארץ, שולחים לארץ תפרחות שנקצרו לפני שנתיים.

שרן השכל: סמליל על פי הטבלה שפורסמה על ידי היק"ר.

ענת מימון: כפי שהיא מפורסמת מעת לעת.

שרן השכל: אפשר להוסיף את הטבלה הזו וזה יהיה חלק התוספת השלישית.

שרן השכל: אם הם ירצו לשנות את זה, הם יצטרכו את ששת החודשים, ככל שירצו להוסיף.

שרן השכל: אם הם ירצו להוריד, אין בעיה.

שרן השכל: ככל שהם ירצו להוסיף, הם יצטרכו לתת להם התרעה של שישה חודשים.

ניר יופטרו: אפשר להוסיף הערה בקשר לתוקף?

שרן השכל: התוקף לא רשום?

ניר יופטרו: הוא רשום בנוהל.

ניר יופטרו: נוהל 152, סעיף 8.1.2.

ניר יופטרו: הבעיה היא שלא אוכפים את זה.

שרן השכל: הנה, שם היצרן ופרטי התקשרות, שזה מה שאמרנו.

שרן השכל: קוד QR וגם זמן הקציר.

ניר יופטרו: מה שרשום בנוהל, זה לא נאכף.

קריאה: עכשיו זה יהיה כתוב בתוספת לחוק.

ניר יופטרו: אז מה?

ניר יופטרו: זה לא נאכף.

שרן השכל: סמליל מתאים בצבע לבן.

יפעת קריב: לא.

יפעת קריב: ואם האריזה לבנה?

יפעת קריב: לפעמים האריזה היא בצבע לבן.

שרן השכל: אז זה מוקף בשחור.

שרן השכל: גם אם זה בצבע לבן, זה מוקף בשחור.

שרן השכל: הסמליל הוא שחור.

שרן השכל: אני מניחה שזה בגודל של נגיד 10 אחוזים מגודל האריזה.

ענת מימון: כל סמליל

שרן השכל: לא כולם ביחד.

יובל לנדשפט: אני חושב שצריך להיות לפחות.

שרן השכל: לפחות 10 אחוזים מגודל האריזה.

שרן השכל: אם הם רוצים יותר, אין בעיה.

אביחי ויקטור סמילה: ושיסומן באדום.

אביחי ויקטור סמילה: לא בירוק.

אביחי ויקטור סמילה: באדום.

שרן השכל: מה שראינו שם, מופיע בקטן.

שרן השכל: כאן זה מופיע ביותר מ-10 אחוזים.

שרן השכל: שזה יהיה ברור ומובן.

יפעת קריב: משפט לגבי מה שאמר אביחי.

יפעת קריב: הוא נתן את הדוגמה של הבגט.

יפעת קריב: כשאני באה לסופרמרקט, אני רואה את כל הלחמים והבגטים, מתחילה לגעת, למשש, להריח, לבחור.

יפעת קריב: בקנאביס זה לא קיים.

יפעת קריב: הקנאביס נמצא מאחור בתוך כספת סגורה.

יפעת קריב: המטופל לא עובר בין חבילות ונוגע.

שרן השכל: ועדת הקנאביס ערכה סיורים גם בבתי המרקחת ואנחנו ראינו רוקחים שלמעשה הרבה פעמים נותנים את הטיפול הראשוני ומסבירים למטופל.

שרן השכל: אנחנו ראינו בעינינו מטופלים שנכנסו וישבו עם הרוקח גם 20 דקות ויותר.

שרן השכל: הוא הוציא להם חמש אריזות שונות, הם מסתכלים, הם בוחנים והם בוחרים.

שרן השכל: בסופו של דבר ההתייעצות הזאת אל מול הרוקח היא קריטי והוא מוציא ומראה להם את האריזות.

יפעת קריב: היום בשוק יש למשל 100 אריזות שונות.

יפעת קריב: מטופל לא רואה 100 אריזות שונות כשהוא מגיע.

יפעת קריב: הוא יראה שתיים-שלוש שהרוקח בחר להראות לו.

יפעת קריב: ברגע שהכול מופיע באתר, המטופלים רואים את הכול באתר.

יפעת קריב: ברגע שזה על האריזה, זה לא באמת משנה, לא מה הגודל ומה התסליל.

יפעת קריב: הם רואים את הכול באתר לפני כן.

יפעת קריב: לכן באתרים צריך להיות כל המידע.

יפעת קריב: מה שמדביקים על האריזה עצמה – זה פחות משמעותי הגודל וכל מילה כי זה לא שבאמת יש מגע עם האריזות.

יפעת קריב: אין מגע עם כל האריזות.

שרן השכל: אני לא מסכימה.

שרן השכל: אנחנו ראינו בעיניים שלנו שיש מגע עם האריזות.

שרן השכל: יש לזה משמעות.

יפעת קריב: אפשר לאפשר לשים אריזות בחוץ?

אביחי ויקטור סמילה: לא כדאי לך.

שרן השכל: אני גם לא רוצה שהיק"ר יתערב לכם באיזה צבע תהיה האריזה.

יובל לנדשפט: פנו אלינו רוקחים ואמרו שמטופלים רוצים למשש את האריזות על מנת שיראו שהם מקבלים פרחים גדולים ולא קטנים והתופעה הזאת אכן רווחת.

אביחי ויקטור סמילה: את האריזות אנחנו רוצים גם שקופות.

אביחי ויקטור סמילה: אנחנו רוצים לראות מה יש בפנים.

אביחי ויקטור סמילה: למה זה אטום?

אביחי ויקטור סמילה: למה זאת שקית הפתעה?

שרן השכל: למה אתם לא מאפשרים אריזות ריקות כדי שיוכלו לראות?

יובל לנדשפט: אם זה ריק, זה לא קשור אלינו.

יפעת קריב: הרוקחת המחוזית לא תבלום אותנו מלשים בבית מרקחת חלון ראווה כזה?

יובל לנדשפט: אריזה ריקה, שתהיה תצורה שלה – אנחנו נפנה לאגף הרוקחות.

יובל לנדשפט: אינני יודע.

שרן השכל: לכם אין בעיה?

יובל לנדשפט: הפיקוח על כל בתי המרקחת הוא לא בידינו אלא בידי אגף הרוקחות/הרוקחות המחוזית.

יובל לנדשפט: יש בכך טעם רב.

יובל לנדשפט: אני מניח שגם המנכ"ל ישקול את זה ואנחנו מנהלים דיונים.

שרן השכל: אני מבקשת להוסיף לקראת קריאה שנייה ושלישית את העניין הזה של הוספת מוצרים ריקים.

דוד פפו: מה זה מוצרים ריקים?

דוד פפו: זאת חנות תצוגה?

שרן השכל: במידה ובית המרקחת מעוניין - לא חובה – לא יהיה איסור על היכולת להציג את המוצר הריק.

דוד פפו: את ראית שזה מה שקורה בפועל.

יפעת קריב: לא נכון.

שרן השכל: לא.

שרן השכל: הם אומרים שהרוקחים המחוזיים לא מאשרים להם.

יפעת קריב: הם מוציאים ארבע-חמש אריזות.

יפעת קריב: הם לא מוציאים את כל ה-100 שיש להם בכספת.

דוד פפו: קודם כל, זה לא 100 אלא 217.

יפעת קריב: הם לא מוציאים את כל ה-217.

יפעת קריב: הם מוציאים רק ארבע-חמש.

דוד פפו: ודאי שלא.

דוד פפו: זה מה שהמטופל מבקש.

שרן השכל: בסדר, אבל יש מינונים שונים, יש THC שונה, יש רמות שונות.

שרן השכל: זה גם לפי המרשמים.

ורד ליפמן: אנחנו מנסים להבין מה שנאר מבחינת חומרי הדברה.

ענת מימון: זה עבר ל-QR.

שרן השכל: זה עבר ל-QR ושם זה יפורט.

מתן כהנא: אני רוצה להתייחס לנושא של הוראות השימוש והאזהרות שזה גם חלק מדרישות האמנות.

מתן כהנא: זה חלק מסעיף 10 לאמנת 1971.

יובל לנדשפט: כתוב בנוהל.

יובל לנדשפט: כולן חלק.

יובל לנדשפט: הכול מופיע.

שרן השכל: אנחנו עוד מעט נגיע לעניין העלון.

שרן השכל: כרגע אנחנו מדברים על האריזה עצמה.

אביחי ויקטור סמילה: לדעתי, בואו נעשה את זה כמו עם הסיגריות – צבע אחיד בלי פרסומות.

שרן השכל: אני לא רוצה להתערב להם איך הם עושים.

שרן השכל: אני רוצה דברים מינימליים שאנחנו דורשים.

יובל לנדשפט: אמר אביחי ואנחנו שקלנו זאת.

יובל לנדשפט: אני רוצה להמשיך את מה שהוא אמר.

יובל לנדשפט: אביחי אמר דברים של טעם.

שרן השכל: רגע.

שרן השכל: אני לא מעלה את זה.

יובל לנדשפט: אריזה בצבע אחיד כמו במקרה של הסיגריות, יש בה טעם רע.

מתן כהנא: להשלים את הדברים שלי.

מתן כהנא: צריך לעשות חיבור בין הדברים כי כאשר מדובר על עלון, זה גם חלק מהאריזה.

שרן השכל: עוד מעט נגיע לזה.

שרן השכל: זה סעיף אחר.

עילם שניר: בסוף לא הצלחתי להבין אם זה בצו.

שרן השכל: בתוספת השישית.

שרן השכל: במידה ורוצים להוסיף, הם יצטרכו לקבל את האישור ולתת התרעה של שישה חודשים מראש.

ענת מימון: אבל כדי לגרוע, לא צריך.

שרן השכל: כדי לגרוע, אין צורך.

ענת מימון: זה צריך לבוא לאישור?

שרן השכל: לא.

שרן השכל: אין צורך.

עילם שניר: לא צריך אישור של ועדה לזה?

שרן השכל: כאשר רוצים לגרוע, אם משרד הבריאות מחליט לגרוע מההוראות האלה, הוא לא צריך את האישור.

שרן השכל: אם הוא רוצה להוסיף דברים נוספים, הוא צריך להגיע לאישור והוא צריך לתת לתעשייה התרעה של שישה חודשים מראש להיערך מחדש, להדפיס אריזות חדשות וכולי.

עילם שניר: לעניין הזה יש לנו הערה.

עילם שניר: שני דברים.

עילם שניר: ראשית, זה לא רק לגרוע אלא לפעמים זה גם לשנות.

עילם שניר: יכול להיות שדברים משתנים.

שרן השכל: גם לשנות, הוא יצטרך להגיע לאישור.

עילם שניר: לגבי ה-60 ימים.

עילם שניר: בעיניי זאת הגבלה שהיא לא נכונה.

שרן השכל: שישה חודשים.

שרן השכל: מרגע שזה נכנס לתוקף, יינתנו למפעלים ולתעשייה שישה חודשים לשנות.

עילם שניר: אתם אומרים שיהיה צו שילך לוועדה.

עילם שניר: הוועדה סוברנית לקיים דיון ולהחליט בנסיבות של התיקון איזה תחילה צריך לעשות.

ענת מימון: אפשר להגיד ובלבד שהכניסה בתוקף.

ענת מימון: לא תפחת מ-.

עילם שניר: אתם מגבילים את הכנסת.

עילם שניר: רק לומר לפרוטוקול שאתם מגבילים את הוועדה בכנסת.

שרן השכל: אנחנו מבינים את זה.

שרן השכל: לצערי, בגלל הניסיון של אותם מפעלים ואנשי תעשייה שלפעמים בהפרש של שבועות היו צריכים לזרוק עשרות אלפי, אם לא יותר, אריזות ששולם עליהן ולמעשה להזמין אריזות חדשות – עם הפקקים בנמלים, תאמין לי שאף אחד לא רוצה לעמוד שם שלושה חודשים עד שאותן אריזות מגיעות – התוצרת למעשה עמדה ולא יכלו לארוז אותה.

שרן השכל: אנחנו מעוניינים לייצר יציבות גם בשוק הזה ולא להוריד להם הנחיות מהיום למחר.

שרן השכל: לכן אנחנו מעוניינים לשים את זה.

שרן השכל: אפילו יכול להיות שלקראת קריאה שנייה ושלישית נוסיף סעיף שמדבר על כך שהחוק ייכנס לבחינה נוספת ומחודשת בוועדת הבריאות בעוד כחמש שנים או בעוד עשר שנים על מנת לבדוק את זה, כדי לראות האם נדרשים שינויי חקיקה ספציפיים בתוך החוק הזה בגלל התפתחות התעשייה.

יעל שכטר סיטמן: אני חוזרת ואומרת שנוהל לא צריך להיות בחקיקה.

יעל שכטר סיטמן: אתם צריכים לחייב את המנהל לפרסם לציבור ולעדכן בשקיפות אבל לא לקבע אותנו.

יעל שכטר סיטמן: זה באמת הורג אותנו כי כל שינוי יהיה קשה להעביר.

שרן השכל: זה לא כל שינוי.

יעל שכטר סיטמן: זה ענף דינאמי.

יעל שכטר סיטמן: העולם משתנה ואנחנו משתנים בהתאם.

יעל שכטר סיטמן: זה צריך להיות אצל המנהל המקצועי ולחייב אותו בשקיפות.

שרן השכל: נכון לעכשיו אנחנו מכניסים את זה.

שרן השכל: אנחנו נשקול את זה לקראת קריאה שנייה ושלישית, האם להסיר את זה או לא.

שרן השכל: יותר קל להסיר מאשר להוסיף.

שרן השכל: נבדוק את העניין.

עילם שניר: מבחינת הנוסח, בעיניי עדיף לכתוב שלא צריך אישור ועדה לתיקון שהוא מיטיב.

ענת מימון: אני לא בטוחה, כי מי מחליט מהו תיקון מיטיב?

שרן השכל: לדעתם הוספת הסמליל הוא מיטיב משום שהוא מסייע למטופלים, אבל התעשייה לא יכלה להתארגן לקראת ההכנסה שלו.

ענת מימון: זה צריך להיות ברור.

ענת מימון: אם מוסיפים או משנים, זה צריך לבוא לוועדה.

ענת מימון: אם גורעים, לא.

אלה אהרון: יש כללים לסימון של אריזת תרופות.

אלה אהרון: הכללים האלה, המינימום שלהם, צריכים להשתקף בחוק.

רננה מיסקין: אבל זאת לא תרופה.

אלה אהרון: אבל אנחנו מתבססים על זה.

ענת מימון: אם יש משהו שצריך להוסיף, תגידו לנו.

שרן השכל: כן.

שרן השכל: תגידו לנו.

שרן השכל: אתם לא רוצים להכיר בזה כתכשיר.

רננה מיסקין: לא.

רננה מיסקין: אנחנו מאוד רוצים להכיר בזה כתכשיר.

שרן השכל: אתם חוזרים ואומרים בוועדה שזאת לא תרופה.

שרן השכל: אתם רוצים שאני ארשום שזאת תרופה?

שרן השכל: תכניסו גם את כל הנהלים של התרופות.

רננה מיסקין: אין בעיה.

רננה מיסקין: למוחרת לא יהיה מוצר קנאביס אחד במדינת ישראל.

ענת מימון: יכול להיות שיש דברים נוספים מתכשירים רפואיים שאתם רוצים להוסיף.

רננה מיסקין: רציתי להוסיף שני דברים.

רננה מיסקין: לקבוע בחקיקה ראשית שזה נכנס תמיד לתוקף שישה חודשים אחרי – אבל אם זה משהו דחוף, אם רוצים לשים מדבקה חשובה שנועדה לבריאות המטופלים?

שרן השכל: למשל כמו מה?

רננה מיסקין: כמו אזהרה מסוימת.

שרן השכל: אבל כדי לעשות אזהרה מסוימת אתם חייבים לחשוב גם על אותו עסק.

שרן השכל: בסופו של דבר זה עסק שנמצא בקצה.

שרן השכל: אנחנו כותבים כאן את כל הסיכונים.

רננה מיסקין: אני לא מתייחסת למהות.

רננה מיסקין: על המהות אנחנו מסכימים.

שרן השכל: אז לא יהיו מוצרים על המדפים.

שרן השכל: הם יצטרכו לזרוק הכול ולעשות חדש.

רננה מיסקין: אנחנו לא מדברים על המהות.

ענת מימון: איזשהו חריג שיאפשר במקרים חריגים כן לקבוע תקופה קצרה.

רננה מיסקין: נכון.

יובל לנדשפט: אני חושב שטוב כך, אני חושב שככל שתהיה אזהרה, הרי יש שם מקום שמדבר על פרסום.

שרן השכל: כן.

שרן השכל: יש נהלים לעניין הזה.

יובל לנדשפט: אותו אחד שאמר לך שתוך יומיים הוא צריך לשנות, אני מפקפק באמינותו כי לכל מה שנתנו הייתה תקופת אכשרה.

רננה מיסקין: על המהות אנחנו מסכימים.

שרן השכל: אם תרצו ואחר כך תאמרו לנו איזושהי סיבה ונראה לנכון, לקראת קריאה שנייה ושלישית אולי נחליט להוסיף.

רננה מיסקין: נראה לי שהמטרה כאן היא לעדכן מטופלים במה שקורה.

שרן השכל: שום דבר לא מונע מכם לעדכן מטופלים.

רננה מיסקין: אני מדברת על האריזה.

יעל שכטר סיטמן: אני רוצה להגביל את זה לתרופות.

יעל שכטר סיטמן: בתרופות מאשרים 9 חודשים ובקורונה היו גם 12 חודשים להטמעת עדכוני החמרות בחומרי אריזה.

יעל שכטר סיטמן: זה בתרופות.

שרן השכל: תשכנעו אותנו לקראת קריאה שנייה ושלישית.

שרן השכל: כרגע אנחנו משאירים את זה כך.

רננה מיסקין: אלה ויובל הציגו הרבה מהחלק המקצועי כי אני לא מקצועית בזה.

רננה מיסקין: התעשייה אמרה שזה פחות מתאים בתוספת.

רננה מיסקין: אנחנו עקרונית מסכימים עם האמירה הזאת.

שרן השכל: בסדר.

שרן השכל: ככל שנראה לקראת קריאה שנייה ושלישית שאכן זה אולי מגביל יתר על המידה וישכנעו אותנו, אנחנו יכולים להוריד את זה.

שרן השכל: אין בעיה.

שרן השכל: כרגע אנחנו חושבים שיש בזה צורך.

שרן השכל: המטופלים רואים שיש בזה צורך וכרגע אנחנו מעוניינים להשאיר את זה.

ענת מימון: 21.

ענת מימון: תאריך אחרון לשימוש התאריך האחרון לשימוש במוצרי קנאביס לצרכים רפואיים יהיה שנה מיום אריזת הקנאביס, או מועד מאוחר יותר שיקבע המנהל.

ענת מימון: תאריך אחרון כאמור יצוין על גבי אריזתו החיצונית של המוצר בהתאם להוראות שיקבע שר הבריאות באישור ועדת הבריאות של הכנסת.

ענת מימון: בקנאביס זה תאריך אחרון או תאריך מומלץ?

רננה מיסקין: תאריך אחרון.

ענת מימון: יהיה לפחות שנה.

אביחי ויקטור סמילה: שנה מהאריזה הסופית?

ענת מימון: מהאריזה.

אביחי ויקטור סמילה: למה לא שנה מהקטיף?

יפעת קריב: מאיפה הבאת את זה?

יפעת קריב: אתה משמיד את כל הסחורה.

יפעת קריב: יש לך תהליכים שלוקחים שנה.

שרן השכל: אין ספק שיש תהליכים, בטח שגם בשמן, במיצוי וגם בתפרחות, וזה לוקח המון זמן גם לשחרר את זה מבדיקות.

שרן השכל: אנחנו מוצאים את המקום לאזן את זה.

שרן השכל: רשום טווח של שנה ויהיה כתוב תאריך.

שרן השכל: כמו שבסופר יש לך מדף כאשר את החלב החדש שמים מאחור ואת הישן שמים קדימה, יהיה לך תאריך.

אביחי ויקטור סמילה: השנה תירשם מהאריזה הסופית או מהקטיף?

שרן השכל: מהאריזה הסופית.

ניר יופטרו: אין לנו בעיה עם זה אבל שיאכפו את הכתיבה של תאריכי הקטיף.

ניר יופטרו: תאריכי הקטיף כבר היום עודכנו בנוהל.

שרן השכל: זה נמצא באריזה.

שרן השכל: תאריכי הקטיף כן רשומים ויש לכם מידע עליהם.

שרן השכל: זה יהיה כתוב על האריזה.

שרן השכל: התוקף הוא שנה.

אביחי ויקטור סמילה: חלק מהיבוא מקנדה הוא ישן.

אביחי ויקטור סמילה: אנחנו רוצים לדעת מה קורה איתו.

שרן השכל: יהיה כתוב.

שרן השכל: הם יהיו מחויבים בכיתוב על כך.

שרן השכל: יהיה כתוב מתי הקציר .

יובל לנדשפט: בעולם התרופות יש שלושה דברים.

יובל לנדשפט: בעולם הרגיל, בעולם הנורמלי של מוצרים, יש תאריך לפג תוקף.

יובל לנדשפט: תאריך פג תוקף לא נקבע על ידי החלטה אלא הוא נקבע על ידי בחינות מדויקות שנקראות בחינות לחיי מדף.

יובל לנדשפט: כל חברה מחויבת להעמיד מוצרים לחיי מדף, כפי שזה נקרא, ולפי זה נקבע התוקף שלהן.

יובל לנדשפט: אין ספק שחברות מעוניינות בתוקף ארוך ככל האפשר.

יובל לנדשפט: אין ספק שהמטופלים וגם אנחנו, המשרד, רוצים תוקף קצר כדי שמי שרוצה להראות שהוא רציני, יעמיד את המוצרים לתוקף.

יובל לנדשפט: לכן אנחנו קבענו חצי שנה ולא שנה אבל אמרנו שמי שמעמיד לבחינות תוקף ויש לו נתונים מדעיים – לא בחקיקה כשמישהו החליט על כך – קיצרנו את התוקף לחצי שנה מיום הייצור.

שרן השכל: אנחנו שמענו מומחים שהיו וביקשו שנתיים ובדקנו את זה מחקרית.

יובל לנדשפט: אלה לא מומחים לרפואה.

יובל לנדשפט: אלה מומחים להכנסות, לצדדים כלכליים.

שרן השכל: אנחנו קבענו את זה לפי הסטנדרט בארצות הברית, שם למעשה התוקף הוא שנה ולפי זה אנחנו החלטנו על כך.

יובל לנדשפט: איפה זה שנה?

שרן השכל: בארצות הברית.

יובל לנדשפט: אני אסביר למה.

יובל לנדשפט: זה חומר ביולוגי.

יובל לנדשפט: זה חומר שעדיין יש בו אחוזי לחות.

יובל לנדשפט: צריך להקשיב כי כאן אנחנו לטובת המטופלים אבל גם לטובת התעשיינים הרציניים.

יובל לנדשפט: חצי שנה כמינימום, להערכתנו זה סף נמוך מספיק כדי שהחברות הרציניות יעמידו למבחני תוקף.

יובל לנדשפט: הרי אם יהיה להם מבחני תוקף, הם מעמידים אצווה ואחרי מבחני התוקף הם רואים שאפשר לשים שנתיים.

יובל לנדשפט: אנחנו מתירים להם לשים שנתיים אחרי מבחני יציבות.

יובל לנדשפט: בלי מבחני יציבות – חצי שנה.

שרן השכל: אנחנו מנסים לאזן ולמצוא את הדרך.

שרן השכל: לכן בדקנו את הסטנדרט בארצות הברית.

שרן השכל: לכן נכון לעכשיו אנחנו נשאיר את זה על שנה.

שרן השכל: ככל שיהיו הערות ובעיות נוספות, אנחנו נדון בהן יותר לעומק לקראת קריאה שנייה ושלישית.

ענת מימון: או מועד מאוחר יותר שקבע המנהל.

שרן השכל: כן.

שרן השכל: או מועד מאוחר יותר שנקבע.

יובל לנדשפט: אני רוצה לומר משהו.

יובל לנדשפט: שוב, זאת בריאות הציבור וסליחה שאני לוקח כאן את הצד של המטופלים.

יובל לנדשפט: יש עכשיו את חובת כתיבת תאריך הקטיף שזה טוב ויש חובת כתיבת תאריך הייצור שזה טוב, אבל מה קרה מהקטיף עד לייצור?

יובל לנדשפט: עברה שנה וחצי.

יובל לנדשפט: אחר כך ניתן עוד שנה?

יובל לנדשפט: מוצר ביולוגי בן שנתיים וחצי?

קריאה: אבל החברות מבצעות בדיקות כדי לוודא.

יובל לנדשפט: דרך אגב, אנחנו עומדים על כך.

יובל לנדשפט: זה קו אדם מבחינתנו, מבחינת בריאות הציבור.

שרן השכל: הכול אצלכם זה קו אדום.

אביחי ויקטור סמילה: רק הסמליל ירוק.

יובל לנדשפט: חצי שנה אלא למי שעשה בחינות תוקף ויכול לתת לזה זמן ארוך יותר.

יובל לנדשפט: מי שלא עשה בחינות תוקף, לא יכול לקבל.

אביחי ויקטור סמילה: לא רק של הפיטו-סניטציה אלא של החומרים הפעילים, אם רוצים הארכה של שנתיים.

שרן השכל: משרד הכלכלה, בבקשה.

מיכל נידם וקסמן: למען הסר ספק, הערה.

מיכל נידם וקסמן: כל הנושא הזה של אריזה וסימון עליו מדובר כאן, לא תקף לצורך ייצוא כי יש כללים מסוימים שצריך לעמוד במה שמדינת היעד דורשת.

מיכל נידם וקסמן: במידה ויהיה רשום משהו שהוא תקף כאן ולא שם, זה יכול לפגוע.

יובל לנדשפט: לא היה ספק.

שרן השכל: ליתר ביטחון, תוסיפו את זה.

ענת מימון: זה לא עומד בהוראות פרק ד'.

שרן השכל: אני כרגע משאירה את זה לשנה ואנחנו נמשיך לדון בזה לאחר מכן.

יובל לנדשפט: קיבלנו בקשה מהמנכ"ל ולשכת השר .

יובל לנדשפט: אני רוצה שיירשם בפרוטוקול שמשרד הבריאות לא מסכים לזה.

שרן השכל: בסדר.

שרן השכל: תודה.

ענת מימון: 22.

ענת מימון: עלון לצרכן מוצר קנאביס לצרכים רפואיים יכלול, בתוך אריזתו ולצד המוצר, עלון לצרכן לפיט ההוראות שיקבע המנהל.

שרן השכל: הערות?

יובל לנדשפט: אין הערות.

שרן השכל: כרגע אין הערות.

שרן השכל: לכן אני כרגע נועלת את הפרק הזה.

רננה מיסקין: רק רציתי להוסיף "לפי דרישות תנאים נאותים" כי הגדרנו את דרישות תנאים נאותים.

שרן השכל: אתם קובעים את זה.

שרן השכל: אתם יכולים להוסיף בתוך הנהלים לפי הוראות דרישות תנאים נאותים.

יובל לנדשפט: שלא יתחשק למנהל משהו לא טוב.

ענת מימון: במקרה הזה אלה לא תקנות אלא הוראות.

שרן השכל: אני סוגרת את הפרק הזה.

שרן השכל: אנחנו נעשה הפסקה של חמש דקות ונחזור בשעה 09:20 לדיון בפרק מסחר וניפוק.

שרן השכל: תודה רבה.